Niqob ostidagi yuz terisida qanday o‘zgarishlar yuz beradi va uni qanday parvarish qilish kerak?

Matodan tikilgan yuz niqobi 2020-yilning asosiy aksessuariga aylandi. U mavsum tanlamaydi. Shuning uchun niqob ostida bo‘layotgan yuz terisini qanday parvarishlash to‘g‘risida batafsil ma’lumot taqdim etiladi.

Kuz faslida barcha ayollar pardoz jarayonida, asosan, urg‘uni ko‘zga bergani shubhasiz. Sababi yuzning deyarli 70 foizini berkitib turgan niqob tufayli avvalgidek to‘liq pardoz qilishning hojati yo‘q.
Niqob ostidagi yuz terisida nimalar yuz beradi?
Koronavirusga qarshi kurashda shifokor va hamshiralarning niqobi ostidagi yuz terisida nimalar ro‘y berganini ko‘rsatuvchi tasvirlar paydo bo‘ldi. Niqob bilan bog‘liq bo‘lgan asosiy muammo shundaki, u teri yuzasida issiq va nam muhitni yaratadi. Niqob o‘z ichidagi havoni to‘g‘ridan to‘g‘ri tashqariga chiqib ketishiga yo‘l qo‘ymaydi. Bu esa terlash va ifloslanishga olib keladi, shuningdek, bakteriyalar ko‘payishi uchun muhit yaratishi mumkin.
Niqob kiygan holda teriga qanday g‘amxo‘rlik qilish mumkin?
Garchi tashqi ko‘rinish o‘zgarmasa ham, yallig‘lanish, husnbuzar yoki teri qurishi xavfini kamaytiruvchi bir nechta muhim tavsiyalar mavjud.
Avval va keyin yuzni tozalash
Ko‘chaga chiqishdan avval, albatta, pardoz qilmasdan turib yuzni yaxshilab tozalash tavsiya etiladi. Ko‘chadan qaytgandan so‘ng niqob ostida namlanib, o‘z ta’sirini o‘zgartira boshlagan pardozni yuvish kerak. Shunda ham pardoz, ham to‘planayotgan bakteriyalar manbayidan xalos bo‘lish mumkin.
Buning uchun nozik tozalovchi mahsulotdan foydalanish kerak. Shundoq ham yuz terisiga qiyin bir vaziyatda uni qattiq skrablar bilan tozalash mumkin emas.
Yengil namlantiruvchi kremdan foydalanish
Kuz derazadan tashqarida bo‘lsa-da, yuzni namlantiruvchi krem vositalari yordamida parvarishlash samarali hisoblanadi. Ayniqsa, krem vositasi qanchalik yengil va mayin bo‘lsa, teriga shuncha tez singadi va niqob ostida bug‘lanib teri teshiklariga tiqilib qolmaydi.
Agar teri quruqligi ko‘pligi tufayli qo‘shimcha namlantirishga muhtoj bo‘lsa, kun davomida foydalanish uchun namlantiruvchi vositadan foydalanish kerak.
Tonal kremlarini rad etish
Bu biroz g‘alati tuyulishi mumkin, lekin yuz terisida pardoz qatlamlari qanchalar ko‘p bo‘lsa, bug‘lanish ortib, natijada teri nafas olishi qiyinlashadi. Shuning uchun iloji boricha teri uchun foydali vositadan boshqa, ya’ni pardoz buyumlaridan kamroq foydalanish eng yaxshi parvarish hisoblanadi. Tonal kremlari o‘rniga BB va CC kabi yengil bo‘lgan vositalardan foydalanish mumkin. Yoki mineral pudralardan foydalanish tavsiya etiladi.
Yaxshisi, tashqariga chiqqanda umuman bo‘yanishlarsiz borish oqilona qaror bo‘ladi. Aslida pardozsiz yuz juda go‘zal hisoblanadi, faqat buni har kim ham bilavermaydi.
Eng muhimi, niqobni muntazam ravishda yuvishni unutmaslik kerak. Shundagina uning qatlamlarida saqlanib qolgan chang va bakteriyalar bartaraf etiladi. Shuningdek, tez-tez yuvilgan niqoblar yuz terisiga unchalik ham zarar o‘tkazmaydi va yuzni yaxshi holatda saqlashga harakat qiladi. Aytgancha, niqob taqishda paxta matosidan tayyorlanganidan foydalanish zarur. Chunki u sintetik matodan ko‘ra foydali bo‘lib, unga qaraganda issiq emas.